Na temelju članka 118. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23), članka 56. stavka 3. Zakona o proračunu („Narodne novine“, broj 144/21), članka 6. Pravilnika o korištenju nenamjenskih donacija i vlastitih prihoda proračunskih korisnika Bjelovarsko-bilogorske županije („Službeni glasnik“, broj 1/25) i članka 24. stavka 2. Statuta Srednje škole „August Šenoa“ Garešnica (KLASA: 011-03/24-01/3, URBROJ: 2123/01-23-04-24-6 od 28. ožujka 2024. godine), po prethodnoj suglasnosti Bjelovarsko-bilogorske županije (KLASA: 602-02/25-01/27, URBROJ: 2103-18-25-2 od 20. veljače 2025. godine), Školski odbor Srednje škole „August Šenoa“ Garešnica, na 54. sjednici, održanoj 17. ožujka 2025. godine, donosi

**P R A V I L N I K**

**o**

**mjerilima i načinima korištenja nenamjenskih donacija i vlastitih prihoda Srednje škole „August Šenoa“ Garešnica**

**Članak 1.**

Ovim Pravilnikom o stjecanju, mjerilima i načinima korištenja nenamjenskih donacija i vlastitih prihoda Srednje škole „August Šenoa“ Garešnica (dalje u tekstu: Pravilnik) uređuju se mjerila i načini korištenja nenamjenskih donacija i vlastitih prihoda Srednje škole „August Šenoa“ Garešnica (dalje u tekstu: Škola).

**Članak 2.**

Odredbe ovog Pravilnika ne odnose se na prihode koji se ostvaruju iz proračuna (državnog ili jedinice područne (regionalne) samouprave) za financiranje redovne i programske djelatnosti i druge prihode po posebnim propisima (namjenski prihodi).

**Članak 3.**

Izrazi koji se koriste u ovom Pravilniku neutralni su glede rodne pripadnosti i odnose se jednako na osobe oba spola.

**Članak 4.**

(1) Vlastiti prihodi su prihodi koje Škola ostvaruje obavljanjem poslova na tržištu i u tržišnim uvjetima.

(2) Nenamjenske donacije su prihodi koje Škola ostvaruje od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima nije utvrđena namjena.

**Članak 5.**

(1) Vlastiti prihodi iz članka 4. stavka 2. ovog Pravilnika koje Škola stječe su prihodi od:

* iznajmljivanje prostora i opreme Škole,
* prodaje starog papira i slično,
* prodaje učeničkih radova i proizvoda,
* prodaje opreme i imovine koja zbog zastarjelosti i tehničke neispravnosti nije prikladna za upotrebu u Školi,
* financijske imovine (kamate na depozite po viđenju),
* obavljanja ostalih poslova na tržištu i u tržišnim uvjetima.

(2) Škola može iznajmiti dio prostora i opreme koji nisu neophodni za nesmetano obavljanje osnovne djelatnosti Škole.

(3) O iznajmljivanju prostora i opreme odlučuje Školski odbor sukladno aktima Osnivača kojima je uređeno davanje na privremeno korištenje prostora i opreme Škole, uz pribavljenu suglasnost Osnivača.

(4) Korištenje Školsko-sportske dvorane Škole uređeno je Odlukom o cijeni najma Školsko-sportske dvorane Srednje škole „August Šenoa“ Garešnica.

**Članak 6.**

(1) Troškovi vlastite djelatnosti moraju se u cijelosti pokriti prihodima ostvarenim kroz tu djelatnost.

(2) Predmet korištenja vlastitih prihoda u smislu ovog Pravilnika odnosi se isključivo na naplaćeni iznos vlastitih prihoda.

(3) Vlastiti prihodi naplaćuju se sukladno proceduri naplate prihoda.

**Članak 7.**

(1) Vlastiti prihodi iz ovog Pravilnika mogu se koristiti za:

* pokriće rashoda poslovanja vlastite djelatnosti,
* vlastito učešće u EU projektima,
* unapređenje osnovne djelatnosti (nabavu nefinacijske imovine) Škole,
* naknade zaposlenicima Škole ukoliko su dodatno angažirani u Školi na obavljanju poslova kojima se ostvaruju vlastiti prihodi, a za njihov dodatni rad nisu osigurana sredstva iz ostalih izvora,
* nagrade zaposlenicima za radne rezultate sukladno posebnoj odluci ravnatelja,
* ostalih troškova koji nisu pokriveni sredstvima iz ostalih izvora, za poboljšanje uvjeta rada Škole – prioritetno za tekuće investicijsko održavanje objekata, nabavu didaktičke i druge opreme, te nabavu knjiga za školsku knjižnicu.

(2) Odluku o trošenju viška vlastitih prihoda donosi Školski odbor na prijedlog ravnatelja uz prethodnu suglasnost Osnivača.

(3) Vlastiti prihodi po svakoj djelatnosti raspodjeljuju se financijskim planom Škole.

(4) Ukupni iznos naknada i nagrada zaposlenicima Škole iz stavka 1. podstavka 4. i 5. ovog članka tijekom kalendarske godine za pojedinog zaposlenika može se odrediti do maksimalnog neoporezivog godišnjeg iznosa prema Zakonu o porezu na dohodak.

(5) Ukupni iznos naknada i nagrada zaposlenicima Škole iz stavka 1. podstavka 4. i 5. ovog članka ne može iznositi više od 25% prihoda ostvarenih od vlastitih prihoda i prihoda od nenamjenskih donacija.

**Članak 8.**

Prihodi od nenamjenskih donacija koriste se kao i vlastiti prihodi koje Škola ostvaruje obavljanjem poslova na tržištu.

**Članak 9.**

(1) Za djelatnosti koje se uređuju ovim Pravilnikom računovodstvo Škole dužno je u knjigovodstvu osigurati podatke pojedinačno po vrstama prihoda i primitaka, rashoda i izdataka, kao i o stanju imovine, obaveza i izvora vlastitih prihoda.

(2) Ako su vlastiti prihodi i prihodi od nenamjenskih donacija uplaćeni u nižem opsegu nego je iskazano u financijskom planu, Škola može preuzeti plaćanje obveze samo u visini stvarno uplaćenih, odnosno raspoloživih sredstava.

(3) Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u financijskom planu, a do visine uplaćenih, odnosno prenesenih sredstava.

(4) Škola je dužna podnositi izvješće o ostvarenim i utrošenim vlastitim prihodima i prihodima od nenamjenskih donacija kroz polugodišnje i godišnje izvještaje o izvršenju financijskog plana. Izvješća se podnose Školskom odboru te dostavljaju nadležnom upravnom tijelu Osnivača.

(5) Škola je dužna na zahtjev nadležnog upravnog tijela Osnivača dostaviti izvješća iz prethodnog stavka i za kraća vremenska razdoblje, a po potrebi i dodatna izvješća.

(5) Vlastiti prihodi naplaćeni tijekom jedne kalendarske godine koji se ne utroše za pokrivanje troškova sukladno ovom Pravilniku u toj kalendarskoj godini prebacit će se za sljedeću kalendarsku godinu za podmirenje iste vrste troškova.

**Članak 10.**

Stupanjem na snagu ovog Pravilnika prestaje važiti Pravilnik o stjecanju i korištenju vlastitih prihoda ostvarenih obavljanjem poslova na tržištu KLASA: 003-05/20-01/2, URBROJ: 2123/01-23-04-20-1 od 25. lipnja 2020. godine.

**Članak 11.**

Ovaj Pravilnik će se objaviti na oglasnoj ploči i mrežnim stranicama Škole

Ovaj Pravilnik stupa na snagu osmog dana od dana objave na oglasnoj ploči Škole.

KLASA: 011-03/25-02/1

URBROJ: 2123/01-23-04-25-5

Garešnica, 17. ožujka 2025. godine

 PREDSJEDNICA ŠKOLSKOG ODBORA:

 Andreja Klobučar, prof., v.r.

Ovaj Pravilnik objavljen je na oglasnoj ploči Škole dana 18. 3. 2025., a stupio je na snagu dana 26. 3. 2025. godine.

 RAVNATELJ:

 Robert Kelečić, dipl. oec., v.r.